

**Κως, 6 Ιουνίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

Δ. ΓΕΡΑΣΚΛΗΣ : “Ο κ. Νικηταράς συνεχίζει να κάνει φθηνή αντιπολίτευση. Η δημιουργία και λειτουργία των νέων εγκαταστάσεων Σένγκεν, έγινε σε χρόνο ρεκόρ και είναι έργο της δημοτικής αρχής Κυρίτση.”

Ο Αντιδήμαρχος κ. Δαυίδ Γερασκλής, έκανε την ακόλουθη δήλωση:

“Ο κ. Νικηταράς συνεχίζει να κάνει αντιπολίτευση με άσφαιρα πυρά, προφανώς δεν έχει καταλάβει ότι εξελέγη δήμαρχος, κάτι που πιθανώς δεν περίμενε.

Η επίσκεψη του στις εγκαταστάσεις Σένγκεν, αυτό καταδεικνύει. Φθηνή αντιπολίτευση.

Να του υπενθυμίσουμε ότι η δημιουργία και η άμεση λειτουργία των εγκαταστάσεων της ζώνης Σένγκεν, στο χώρο πίσω από τη ΔΕΗ, έγινε σε χρόνο-ρεκόρ από τη δημοτική αρχή Κυρίτση, αμέσως μετά το σεισμό, με αποτέλεσμα να μην δημιουργηθεί κανένα πρόβλημα και κανένα κενό στα δρομολόγια των ημεροπλοίων και στο τουριστικό ρεύμα από την Τουρκία.

Κάτι που φυσικά, κάνει ότι δεν το γνωρίζει.

Να του υπενθυμίσουμε επίσης ότι όλο το Μάιο υπήρχαν προβλήματα στο διαβατηριακό έλεγχο, λόγω έλλειψης προσωπικού της Αστυνομικής Διεύθυνσης, κάτι για το οποίο δεν ευθύνεται ο Δήμος αλλά τα αρμόδια όργανα της Πολιτείας. Δεν το αναφέρει όμως ο κ. Νικηταράς που τις μονές μέρες της εβδομάδας είναι Σύριζα και τις ζυγές μέρες Νέα Δημοκρατία (όπως καλή ώρα χθες, στη συνάντηση του με τον Περιφερειάρχη).

Η προμήθεια του νέου οικίσκου προέκυψε από τις αυξημένες ανάγκες και έγινε με τις δέουσες διαδικασίες.

Ο κ. Νικηταράς αυτή την περίοδο οφείλει να λειτουργεί με υπευθυνότητα και όταν αναλάβει με πράξεις και έργα. Οφείλει επίσης να γνωρίζει ότι απέναντι του έχει τη Δύναμη Αλλαγής, μια συγκροτημένη παράταξη με ιστορία και κόσμο και θα λαμβάνει απαντήσεις.”

**Γραφείο Τύπου Δήμου Κω**